Úrad vlády SR						   Na rokovanie vlády SR
Sekcia hospodárskej politiky					    dňa 22.8.2001
									    k číslu: 4806/2001
									    k bodu: 18

Stanovisko

k Útlmu banskej činnosti a likvidácii hnedouhoľnej bane v a.s. Baňa Dolina Veľký Krtíš
––––––––––––––––––––––––––––––––––––––––––––––––––––––––––––––––––-

I.

	Materiál predkladá minister hospodárstva ako iniciatívny. Obsahuje návrh uznesenia, predkladaciu správu, výsledok prerokovania a návrh komuniké.

	Predstavenstvo Bane Dolina, a.s. Veľký Krtíš (63 % zamestnanecká a.s. Dolina Veľký Krtíš, 3,18 % RIF a 33,82 % FNM, ktorý svoj podiel k 30.6.2001 predal spoločnosti ORSIA, a.s., o.c.p. Bratislava) podalo ministrovi hospodárstva v októbri 1999 podnet na vyhlásenie útlmu ťažby.

	Vláda svojím uznesením č. 880 súhlasila v roku 1997 s pokračovaním sociálnej ťažby v Bani Dolina do roku 2002 a jej dotovaním zo štátneho rozpočtu do roku 2001 (51 až 60 mil. Sk ročne). Pre rok 2001 sa uvádza dotácia na sociálnu ťažbu vo výške 51,2 mil. Sk a dotácia na útlm banskej činnosti 4 mil. Sk.

	Navrhuje sa, aby dotácie na sociálnu ťažbu boli od roku 2002 nahradené dotáciami na útlm a likvidáciu s tým, že pre rok 2002 sú predpokladané náklady na likvidáciu vyčíslené vo výške 53 mil. Sk a pre ďalšie roky budú kvantifikované podľa dielčích plánov zabezpečenia banských diel (celkové náklady na útlm v období 2001 až 2010 sa podľa prílohy č. 4 predpokladajú vo výške 347,6 mil. Sk). 

II.

	Pripomienkového konania sa zúčastnilo 6 orgánov, z ktorých tri nemali pripomienky. Pripomienky ostatných účastníkov boli akceptované, alebo vysvetlené.

	Materiál by mal reagovať na stanovisko Úradu pre štátnu pomoc, uvedené v prílohe č. 6, a zosúladiť navzájom odôvodnenie a argumentáciu pre poskytovanie štátnej pomoci a vyjadriť podmienky jej poskytnutia s textom uvedeným na str. 1 Predkladacej správy v súlade so zákonom o štátnej pomoci  č. 231/1999 Z.z. 

III.

	Riešením problematiky uhoľného baníctva na Slovensku a  problematikou ťažby v Bani Dolina sa vláda v minulosti zaoberala viackrát, čo v návrhu Energetickej politiky SR v januári 2000 vyústilo do úlohy pre ministra hospodárstva „predložiť na rokovanie vlády informáciu o programe ďalšej ťažby uhlia na Slovensku, vrátane pilotného programu účasti štátu na likvidácii Bane Dolina“. Vláda v júli 2000 prerokovala „Správu o programe ďalšej ťažby uhlia na Slovensku“, jej súčasťou však uvedený program nebol.

	V predloženom materiáli sa navrhuje po ukončení sociálnej ťažby (s dotáciou štátneho rozpočtu) v roku 2001 spoluúčasť štátneho rozpočtu orientovať od roku 2002 na útlm banskej činnosti v tejto organizácii (v návrhu štátneho rozpočtu na rok 2002 sa na tento účel uvažuje s objemom 55,8 mil. Sk).

	Ďalšie návrhy sú orientované na zabezpečenie prostriedkov EÚ na likvidácii následkov banskej činnosti z Bane Dolina, uzavretie zmluvy o majoritnej účasti štátu v orgánoch privátnej spoločnosti v období poskytovania štátnej pomoci a na prevod akcií a.s. Baňa Dolina na štát. Tieto návrhy  nie sú v materiáli dostatočne, alebo vôbec rozpracované a odôvodnené. 

Platí to najmä o návrhu na majoritnú účasť štátu v orgánoch spoločnosti a o prevode akcií spoločnosti na štát z hľadiska povinnosti majoritného subjektu v orgánoch spoločnosti koordinovať a riadiť proces útlmu činnosti bane a zodpovednosti štátu za celý proces útlmu činnosti tejto privátnej spoločnosti. Rovnako potrebné je tiež odôvodniť prevod akcií spoločnosti na štát vo výške poskytnutej štátnej pomoci, kedˇže výsledkom takéhoto procesu bude prakticky reprivatizácia spoločnosti. Považujeme za potrebné rozpracovať v materiáli možnosti financovania útlmu aj z mimorozpočtových zdrojov (najmä EÚ,  vlastných zdrojov a výnosov z predaja nepotrebného zariadenia bane ako sa naznačuje v materiáli a v prípade zdrojov EÚ ukladá i v návrhu uznesenia vlády), t.j. vypracovať na celé obdobie útlmu banskej činnosti projekt jeho financovania.

	Materiál neprináša, v zmysle uznesenia vlády č. 100/2000, ucelené vyhodnotenie dopadu útlmu banskej činnosti na zamestnanosť a na tvorbu pracovných miest s návrhom na riešenie (z tab. v časti  2-vývoj hospodárenia vyplýva, že v roku 2001 bude uvoľnených v priemere 131 pracovníkov, v roku 2002 celkom 180 pracovníkov a v ďalších rokoch 170 a 130 pracovníkov). 

Problém dopadov útlmu (sociálnych, ekonomických a ekologických) banskej činnosti, vrátane projektu likvidácie hnedouhoľnej bane v a.s. Baňa Dolina Veľký Krtíš, sa predpokladá riešiť vypísaním verejných súťaží do 30.9.2001 (úlohy C.3. a C.4. v návrhu uznesenia), avšak bez uvedenia predpokladanej doby na predloženie samotných riešení  a súčasne sa ukladá prednostovi KÚ v Banskej Bystrici predložiť do konca roka vláde návrh riešenia zamestnanosti v okrese Veľký Krtíš. 

 Materiál nebol prerokovaný v Porade ekonomických ministrov vlády SR.

Návrh uznesenia vlády, po posúdení vyššie uvedených pripomienok, odporúčame upraviť nasledovne: 
- bod A: vypustiť slovo „materiál“,
- bod B.1.: preformulovať text takto „s tým, že riešenie ekologických problémov spôsobených v minulosti banskou činnosťou v a.s. Baňa Dolina Veľký Krtíš je v tomto regióne prioritou“,
- bod C.1.: úlohu akceptovať (prípadne v pozmenenom znení) až na základe vyjadrenia podpredsedníčky vlády pani Márie Kadlečíkovej,
- bod C.2. : vzhľadom na zmenu systému tvorby štátneho rozpočtu na princípe programového rozpočtovania odporúčame úlohu vypustiť,
- bod C.5.: úlohu akceptovať až po odôvodnení navrhnutého postupu a jeho výsledku predkladateľom,
- bod C.6.: úlohu zakladajúcu bezprecedentný postup odporúčame vypustiť,
- časť D.: účinnosť úloh B.1. a C.1. uznesenia vlády č. 880/1997 skončila v  termínoch uvedených v úlohách, preto odporúčame  uviesť nové znenie do predkladaného návrhu tak, ako má byť zmenené. Naviac zmenu pôvodnej úlohy C.1. v uznesení č. 880/1997, vzhľadom na náš návrh vypustiť úlohu v bode C.2. predloženého návrhu uznesenia, neodporúčame.  

Odporúčame vláde rozhodnúť o predloženom návrhu s prihliadnutím na vyššie uvedené pripomienky a výsledok rozpravy vlády k materiálu.

Bratislava 17.8.2001